Dôvodová správa

A.	Všeobecná časť
Zákon č. 461/2003 Z. z. o sociálnom poistení v znení neskorších predpisov s účinnosťou od 1. januára 2004 upravuje výlučne dobrovoľné nemocenské poistenie, dôchodkové poistenie a poistenie v nezamestnanosti žiakov stredných škôl a študentov vysokých škôl, ktorí podľa právnej úpravy účinnej do 31. decembra 2003 podliehali povinnej účasti na nemocenskom poistení a dôchodkovom zabezpečení. 
Dňom 31. decembra 2004 končí účinnosť právnej úpravy, ktorá umožňovala priznať invalidný dôchodok po dovŕšení 18 rokov veku  aj  tomu občanovi, ktorý sa stal invalidný pred dovŕšením veku, v ktorom sa končí povinná školská dochádzka a nezískal počet rokov dôchodkového poistenia potrebný na nárok na invalidný dôchodok.
Cieľom návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov je zabezpečiť invalidným dôchodkom každú fyzickú osobu, ktorá sa stane invalidnou v období, v ktorom sa považuje za nezaopatrené dieťa, t.j. v období v zásade do dovŕšenia 26 rokov veku.
Nárok na invalidný dôchodok týchto osôb sa navrhuje nepodmieňovať splnením podmienky potrebného počtu rokov dôchodkového poistenia a jeho vznik je viazaný najskôr na deň dovŕšenia 18 rokov veku. Sumu invalidného dôchodku sa navrhuje určovať v zásade z minimálnej mzdy a výdavky na tieto invalidné dôchodky sa navrhuje financovať z prostriedkov štátneho rozpočtu.
Návrhom zákona sa okrem právnej úpravy poskytovania invalidného dôchodku upresňujú dôvody prerušenia povinného nemocenského poistenia, povinného dôchodkového poistenia a povinného poistenia v nezamestnanosti zamestnanca, vypúšťa sa osobitná definícia vymeriavacieho  základu na platenie poistného pre zamestnanca, ktorý vykonáva štátnu službu v sídle služobného úradu v zahraničí, zamestnanca, ktorý vykonáva verejnú službu v zahraničí a zahraničného spravodajcu Slovenského rozhlasu a Slovenskej televízie, upravuje sa riešenie záväzkov lôžkových zdravotníckych zariadení a zdravotných poisťovní voči Sociálnej poisťovni a dopĺňa sa do zdravotných výkonov na účely sociálneho poistenia, ktoré uhrádza Sociálna poisťovňa poskytovateľom zdravotnej starostlivosti, vystavenie preukazu o trvaní dočasnej pracovnej neschopnosti. Vzhľadom na rozširujúci sa rozsah úloh, ktorý má v roku 2004 Sociálna poisťovňa v zmysle novej legislatívy plniť (ďalšie zvyšovanie dôchodkov, výplata jednorazového príspevku dôchodcom) sa navrhuje v roku 2004 tvorba správneho fondu Sociálnej poisťovne aj z poistného do rezervného fondu solidarity.
V roku 2005 výdavky na tieto  invalidné dôchodky, ktoré budú financované z prostriedkov štátneho rozpočtu, sa predpokladajú vo výške 14 mil. Sk.
Výdavky správneho fondu Sociálnej poisťovne na úhradu vystavenia preukazu o trvaní dočasnej pracovnej neschopnosti sa predpokladajú v roku 2004 vo výške cca 8 mil. Sk.
Príjmy správneho fondu Sociálnej poisťovne v súvislosti s jeho tvorbou aj z poistného do rezervného fondu solidarity sa zvýšia v roku 2004 o 93 mil. Sk.
Návrh zákona nemá vplyv na zamestnanosť a na tvorbu pracovných miest.
Predložený návrh  zákona je v súlade s Ústavou Slovenskej republiky.
K návrhu zákona Ministerstvo financií Slovenskej republiky predložilo stanovisko listom zo dňa 19. apríla 2004.
	Problematika sociálnej politiky je v práve ES/EÚ upravená:
a)	v primárnej legislatíve – čl. 136 až 140 Zmluvy o ES (Maastricht, 1992) v znení jej zmien a doplnkov Amsterdamskou zmluvou z roku 1997. ES a členské štáty majú podľa nich za cieľ podporovať zamestnanosť a zlepšovať životné a pracovné podmienky, aby sa dosiahla ich harmonizácia pri zachovaní dosiahnutej úrovne a primeraná sociálna ochrana. Na dosiahnutie týchto cieľov ES uľahčuje koordináciu, podporuje úzku spoluprácu a dopĺňa činnosti členských štátov vo všetkých oblastiach sociálnej politiky, najmä v záležitostiach týkajúcich sa pracovného práva, sociálneho zabezpečenia a sociálnej ochrany pracovníkov, 
b)	v sekundárnej legislatíve – Nariadenie Rady (EHS) č. 1408/71 zo 14. júna 1971 o aplikácii systémov sociálneho zabezpečenia na zamestnané osoby, samostatne zárobkovo činné osoby a ich rodinných príslušníkov, ktorí sa pohybujú v rámci ES a Nariadenie Rady č. 574/72 (EHS) z 21. marca 1973 upravujúce postup pri uplatňovaní nariadenia č. 1408/71, v znení ich neskorších zmien a doplnení. Tieto nariadenia sú základné predpisy pre oblasť sociálneho zabezpečenia, pričom obsahujú pravidlá a riešenia cezhraničných problémov, ktoré vznikajú a vzťahujú sa len na určité kategórie osôb, ktoré prechádzajú z jedného členského štátu do iného. V nich sú pojmy zamestnaná osoba a samostatne zárobkovo činná osoba definované v čl. 1 (a) ako ktorákoľvek osoba poistená na povinnom alebo dobrovoľne pokračujúcom základe, z dôvodu jednej alebo viacerých okolností pokrytých oblasťami systému sociálneho zabezpečenia (choroba, invalidita, staroba, pozostalostné, rodinné alebo nezamestnanecké dávky), ako aj ktorákoľvek osoba poistená dobrovoľne z dôvodu jednej alebo viacerých okolností pokrytých oblasťami uvedenými v tomto nariadení alebo podľa systému sociálneho zabezpečenia členského štátu, určeného či už pre zamestnané osoby a samostatné zárobkovo činné osoby alebo pre všetkých obyvateľov.
Vzhľadom na uvedené, keďže členským štátom je ponechaná široká voľnosť pri navrhovaní a rozvoji ich systémov sociálneho zabezpečenia, stupeň kompatibility tohto návrhu zákona s právom ES/EÚ sa nevyjadruje. Návrh zákona však predstavuje zladenie s požiadavkou uplatňovania princípu rovnosti zaobchádzania medzi mužmi a ženami a uplatnenie zásady rovnakého zaobchádzania bez ohľadu na rasový alebo etnický pôvod. 

Doložka zlučiteľnosti
návrhu zákona s právom Európskych spoločenstiev a s právom Európskej únie
1. Navrhovateľ zákona:		vláda Slovenskej republiky
2. Názov návrhu zákona:	zákon, ktorým sa mení a dopĺňa zákon č. 461/2003 Z. z. o sociálnom poistení  v znení neskorších predpisov
3. Záväzky Slovenskej republiky vo vzťahu k Európskym spoločenstvám a k Európskej únii:
a)	problematika návrhu zákona podľa článku 70 Európskej dohody o pridružení uzatvorenej medzi Európskym spoločenstvom a ich členskými štátmi na jednej strane a Slovenskou republikou na druhej strane nepatrí medzi oblasti zahrnuté na zbližovanie práva. Podľa článku 88 v oblasti sociálneho zabezpečenia, t.j. v časti sociálneho poistenia, ktoré je predmetom úpravy návrhu zákona sa zabezpečuje spolupráca medzi zmluvnými stranami,
b)	z NPPA, Partnerstva  pre vstup, Bielej knihy, screeningu a plánu legislatívnych úloh vlády Slovenskej republiky  vyplýva požiadavka na inštitucionálne zabezpečenie efektívnej koordinácie systému sociálneho zabezpečenia.
4. Problematika zákona je v práve Európskeho spoločenstva upravená vo viacerých článkoch zmluvy o založení Európskeho spoločenstva v amsterdamskom znení. V rámci spoločenstva sa v oblasti upravenej návrhom zákona uplatňuje tzv. globálny prístup, ktorého cieľom nie je zosúladenie systémov sociálneho zabezpečenia členských štátov, ale dosiahnutie efektívnej koordinácie týchto systémov.
	Predložený návrh zákona plne rešpektuje štyri všeobecné právne zásady:
1.	aplikáciu jedného zákonodarstva,
2.	rovnosť zaobchádzania,
3.	zachovanie získaných práv,
4.	spočítanie období poistenia.
Ďalej je táto problematika návrhu zákona upravená v sekundárnom práve v nariadení Rady
-	1408/71/EHS o koordinácii systémov sociálneho zabezpečenia na zamestnané osoby a ich rodinných príslušníkov, ktorí sa pohybujú v rámci spoločenstva,
-	574/72/EHS o postupe pri uplatňovaní nariadenia Rady 1408/71/EHS a v týchto smerniciach,
-	Smernica Rady 79/7/EHS z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením,
-	rozsudok ESD C-34/02 Sante Pasguinigegen Istituto Nazionale della Previdenza Sociale (INP,
5.	Stupeň zlučiteľnosti návrhu zákona s právom Európskych spoločenstiev a právom Európskej únie: úplná.
6.	Gestor (spolupracujúce rezorty):
   k Smernici 79/7/EHS – Ministerstvo práce, sociálnych vecí a rodiny Slovenskej republiky.
7. Účasť expertov pri príprave návrhu zákona: žiadna.

B.	Osobitná časť
K Čl. I
K bodom 1, 3, 9, 11 až 14, 18 až 20
	V nadväznosti na navrhované vypustenie odseku 3 z § 138 v bode 10 sa navrhujú legislatívnotechnické úpravy.
K bodu 2
	Navrhuje sa upresnenie dôvodov prerušenia povinného nemocenského poistenia, povinného dôchodkového poistenia a povinného poistenia v nezamestnanosti zamestnanca o dlhodobé uvoľnenie na výkon funkcie v odborovom orgáne u zamestnávateľa a na výkon funkcie člena zamestnaneckej rady, ak sa zamestnancovi neposkytuje náhrada mzdy.
K bodu 4
	Navrhuje sa, aby splnenie podmienok nároku na dávku v nezamestnanosti v súvislosti s určením sumy predčasného starobného dôchodku sa zisťovalo ku dňu vzniku nároku na predčasný starobný dôchodok, t.j. ku dňu, od ktorého poistenec požiadal o jeho priznanie.
K bodu 5
	Navrhuje sa osobitná právna úprava podmienok nároku na invalidný dôchodok fyzickej osobe, ktorá sa stane invalidná v období, v ktorom sa považuje za nezaopatrené dieťa. Vznik nároku na invalidný dôchodok sa navrhuje ustanoviť najskôr na deň dovŕšenia 18 rokov veku. 
K bodu 6
	Navrhuje sa nepodmieňovať nárok na invalidný dôchodok fyzickej osobe, ktorá sa stane invalidná v období, v ktorom sa považuje za nezaopatrené dieťa, splnením podmienky získania potrebného počtu rokov dôchodkového poistenia.
K bodu 7
	Navrhuje sa spôsob určovania sumy invalidného dôchodku fyzickej osoby, ktorá sa stane invalidná v období, v ktorom sa považuje za nezaopatrené dieťa tak, že jeho suma sa bude určovať z minimálnej mzdy a v spôsobe jej určenia sa navrhuje zohľadňovať percentuálny pokles schopnosti vykonávať zárobkovú činnosť rovnako ako u ostatných poistencov. V prípade, že takáto fyzická osoba pred vznikom nároku na invalidný dôchodok získa obdobie dôchodkového poistenia (povinné alebo dobrovoľné), suma invalidného dôchodku sa určí aj z priemerného osobného mzdového bodu a poistencovi sa poskytne invalidný dôchodok v tej sume, ktorá je vyššia.
K bodu 8
	Navrhuje sa, aby právny režim súbehu nárokov na starobný dôchodok sa uplatňoval rovnako aj na súbeh nárokov na invalidný dôchodok.
K bodu 10
	Navrhuje sa, aby vymeriavacím základom na platenie poistného zamestnanca, ktorý vykonáva štátnu službu v sídle služobného úradu v zahraničí, zamestnanca, ktorý vykonáva verejnú službu v zahraničí a zahraničného spravodajcu Slovenského rozhlasu a Slovenskej televízie bol celý funkčný plat, ktorý podlieha dani z príjmov a nielen časť tohto platu určená v slovenských korunách.
K bodu 15
	Navrhuje sa, aby zdravotným výkonom na účely sociálneho poistenia, ktorý uhrádza Sociálna poisťovňa zo správneho fondu poskytovateľom zdravotnej starostlivosti, bolo aj vystavenie preukazu o trvaní dočasnej pracovnej neschopnosti.
K bodu 16
	Navrhuje sa, aby výdavky na invalidné dôchodky priznané fyzickým osobám, ktoré sa stanú invalidnými v období  nezaopatrenosti, ako aj pozostalostné dôchodky po týchto fyzických osobách, boli financované v rámci celospoločenskej solidarity z prostriedkov štátneho rozpočtu.
K bodu 17
	Prechodným ustanovením sa navrhuje zabezpečiť invalidným dôchodkom aj tie fyzické osoby, ktoré sa stali invalidnými pred účinnosťou tohto zákona v čase do skončenia povinnej školskej dochádzky a do 31. decembra 2004 nedovŕšili 18 rokov veku.
K bodu 21
	Navrhuje sa vyriešiť záväzky lôžkových zdravotníckych zariadení v zriaďovacej pôsobnosti štátu, záväzky decentralizovaných lôžkových zdravotníckych zariadení a zdravotných poisťovní voči Sociálnej poisťovni tak, aby sa v čo najmenšej miere zaťažili verejné financie a aby sa nezakladali dodatočné nároky na štátny rozpočet.
K bodu 22
	Navrhuje sa rozšíriť tvorbu správneho fondu Sociálnej poisťovne na rok 2004 aj z poistného do rezervného fondu solidarity a z odplaty za postúpenú pohľadávku na poistnom do rezervného fondu solidarity.

K bodu 23 
	Navrhuje sa doplnenie názvu ôsmej časti zákona o sociálnom poistení ako „Záverečné ustanovenia“.
K bodom 24 a 25
	Záverečným ustanovením sa navrhuje prebratie smernice Európskeho spoločenstva uvedenej v prílohe č. 5.

K Čl. II
	Navrhuje sa účinnosť od 1. augusta 2004 okrem vymedzených bodov, ktorých účinnosť sa navrhuje od 1. januára 2005.